CELEX: C2006/326/60
Language: el
Date: 2006-12-30 00:00:00
Title: Υπόθεση C-426/06: Προσφυγή της 17ης Οκτωβρίου 2006 — Επιτροπή των Ευρωπαϊκών Κοινοτήτων κατά Ελληνικής Δημοκρατίας

30.12.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 326/29
            
         Προσφυγή της 17ης Οκτωβρίου 2006 — Επιτροπή των Ευρωπαϊκών Κοινοτήτων κατά Ελληνικής Δημοκρατίας
   (Υπόθεση C-426/06)
   (2006/C 326/60)
   Γλώσσα διαδικασίας ελληνική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: S. Pardo Quintillán και M. Κωνσταντινίδης)
   
      Καθής: Ελληνική Δημοκρατία
   Αιτήματα
   
               —
            
            
               να διαπιστώσει ότι η Ελληνική Δημοκρατία, μη λαμβάνοντας τα κατάλληλα μέτρα για να ενσωματώσει πλήρως και ορθά το άρθρο 2 (σημεία 27, 28, 31, 32, 34 και 36), τα άρθρα 4 και 5, το άρθρο 6, παράγραφος 2, άρθρο 7, άρθρο 8, παράγραφοι 1 και 2, άρθρο 9, άρθρο 10 παράγραφος 2, άρθρο 11 παράγραφοι 2 έως 6, άρθρο 13 παράγραφος 4 και άρθρο14 καθώς και τα παραρτήματα II έως VIII της οδηγίας 2000/60/ΕΚ (1) του Ευρωπαϊκού Κοινοβουλίου και του Συμβουλίου της 23ης Οκτωβρίου 2000 για τη θέσπιση πλαισίου κοινοτικής δράσης στον τομέα της πολιτικής των υδάτων, παρέβη τις υποχρεώσεις που υπέχει δυνάμει των διατάξεων αυτών και του άρθρου 24, παράγραφος 1, της εν λόγω οδηγίας.
            
         
               —
            
            
               να καταδικάσει την Ελληνική Δημοκρατία στα δικαστικά έξοδα.
            
         Ισχυρισμοί και κύρια επιχειρήματα
   Οι ελληνικές αρχές ενσωμάτωσαν την οδηγία 2000/60/ΕΚ στο ελληνικό δίκαιο με το Νόμο 3199/2003, ο οποίος δημοσιεύθηκε στην Εφημερίδα της Κυβερνήσεως (ΦΕΚ/Α/280/9.12.2003) και κοινοποιήθηκε στην Επιτροπή ως εθνικό μέτρο ενσωμάτωσης. Ο έλεγχος της συμβατότητας της νομοθετικής αυτής πράξης με την οδηγία 2000/60/ΕΚ έδειξε ότι πρόκειται για νόμο που χρήζει εξειδίκευσης μέσω της υιοθέτησης εκτελεστικών πράξεων, με τις οποίες θα ενσωματώνονται πλήρως όλες οι διατάξεις της οδηγίας.
   Κατά την άποψη της Επιτροπής, η ακριβής μεταφορά της οδηγίας στο ελληνικό δίκαιο έχει ιδιαίτερη σημασία στην παρούσα υπόθεση διότι η οδηγία 2000/60/ΕΚ, εξαιτίας του διευρυμένου αντικειμένου και πεδίου εφαρμογής της, αποτελεί νομοθετικό κείμενο με θεμελιώδη σημασία σε ό,τι αφορά στην προστασία και στη βιώσιμη διαχείριση των υδάτων.
   Oι ελληνικές αρχές αναγνωρίζουν εξάλλου ότι η οδηγία δεν έχει ενσωματωθεί πλήρως και ότι είναι αναγκαία η λήψη επιπρόσθετων μέτρων, των οποίων η διαδικασία υιοθέτησης έχει ξεκινήσει χωρίς όμως να έχει ολοκληρωθεί.
   
      (1)  ΕΕ L 327 της 22.12.2000, σ. 1.